Il-bniedem jista' jfassal ħsibijietu, imma l-Mulej iqegħedlu l-kliem fuq ilsienu. Kulma jagħmel il-bniedem hu safi f'għajnejh, imma l-Mulej jaf x'tiswa qalbu. Ħalli f'idejn il-Mulej il-ħidma tiegħek, u jseħħu ħsibijietek. Kulm'għamel il-Mulej, għamlu bi ħsieb, saħansitra l-ħażin għal jum il-hemm. Il-Mulej jistmell lil kull min hu mkabbar; illum jew għada, ma jeħlishiex. Bit-tjieba u l-fedeltà tpatti għall-ħtija; u bil-biża' tal-Mulej taħrab il-ħażen. Min jogħġob lill-Mulej bl-imġiba tiegħu, ukoll mal-għedewwa jżomm is-sliem. Aħjar il-ftit bis-sewwa, minn ħafna qligħ bl-inġustizzja. Il-bniedem jaħseb u jfassal triqtu, imma l-Mulej imexxih minnha. Il-kelma ta' Alla fuq fomm is-sultan , ma jiżbaljax, hu u jaqta' l-ħaqq. L-istasija u l-miżien huma tal-Mulej, xogħlu, kull użin, li jinżamm fil-borża. Hu għajb għas-slaten li jagħmlu d-deni, għax it-tron tagħhom fuq il-ġustizzja biss iserraħ. Kliem il-ġust jogħġob lis-slaten; huma jħobbu lil min jgħid is-sewwa. L-għadab ta' sultan sinjal tal-mewt, u l-bniedem għaref jaf iberrdu. Wiċċ hieni ta' sultan jagħtik il-ħajja, u ħnientu bħal sħaba xita tar-rebbiegħa. Li tikseb l-għerf aħjar mid-deheb, li tikseb id-dehen aħjar mill-fidda. Triq il-ġusti mhijiex triq il-ħażen; min iħares triqtu jsalva ħajtu. Qabel il-qerda tiġi l-kburija, u qabel il-waqgħa t-tkabbir. Aħjar tiċċekken mal-fqajrin, milli taqsam il-priża mal-kburin. Min jagħti widen għall-Kelma jmur tajjeb; hieni hu min jafda fil-Mulej! Min għandu d-dehen hu bniedem bil-għaqal, min jitkellem bil-ħlewwa hu qawwi fi kliemu. Min għandu l-għerf għandu għajn tal-ħajja, imma l-boloh jissawtu bi bluhathom. Moħħ l-għaref iqegħedlu l-għaqal fuq fommu, u jkattarlu l-qawwa ta' kliemu. Il-kliem ħelu bħal xehda għasel, hu ħlewwa tar-ruħ u saħħa tal-ġisem. Hemm min jaħseb li triqtu dritta, imbagħad tmiemha jwasslu għall-mewt. Il-ħaddiem jaħdem għax irid jiekol, għax il-ġuħ iġiegħlu jaħdem. Min ma jiswa għal xejn ħsara biss jagħmel, kliemu hu bħal nar iħeġġeġ. Min iħobb l-inkwiet iġib il-ġlied, u min ifesfes jifred il-ħbieb. Il-bniedem vjolenti jiġbed lil għajru miegħu, u jqabbdu triq ħażina. Min jagħmeż għajnejh jaħseb il-ħażin, min iross xufftejh jistieden id-deni. Ix-xagħar abjad kuruna ta' ġieħ, li tinkiseb b'ħajja tajba. Min għandu s-sabar aħjar mill-qalbieni, min jitrażżan aħjar mir-rebbieħ ta' belt. Ix-xorti tintafa' f'ħoġorna , iżda hu l-Mulej li jtellagħha.